**М. Жұмабаев атындағы №39 гминазиясында Тәуелсіздіктің 20 жылдығы мен Мағжан мектебінің 20 жылдығын байланыстыра «Тәуелсіздікпен құрдас Мағжан мектебі» атты әдеби-сазды кеш.**

Тәуелсіздік – ең басты құндылығымыз. Бұл күнге сан ғасыр бойы армандап жеттік. Барша қазақстандықтар үшін Тәуелсізіктің мәні де, маңызы да айрықша. Өйткені біз, Тәуелсіздіктің арқасында тарихымызды түгендеп, тілімізді. Дінімізді және ділімізді қайта оралттық. Мемлекетіміздің ұлттық рәміздері қабылданып, ұлттық салт-дәстүрімізді жандандырдық. «Тәуелсіздіктің 20 жылдық тойы – тойлау үшін емес, Тәуелсіздіктен тағылым алу керек» деп елбасымыз Н.Ә. Назарбаев айтқандай, бұл тойдың салмағы ауыр, көтерер жүгі көп.

*Алтын ордам маңдайын құт қонған,*

*Болашақты бодандықтан құтқарған.*

*Мәртебеңді арттырдың ғой жыл сайын,*

*Жемісіңе жетесіздер сұқтанған.*

*Тәуелсіздік куәсіндей бұл мектеп,*

*Дәл 20 жыл бүршік атты қыр көктеп.*

*Тағдырың да тауқыметін көп тартқан,*

*Босағада қазақ тілі дірдектеп.*

*Парасат тұнған ой менен асқар әр төбең,*

*Өзіңе лайық арта берсінші мәртебең.*

*«Шолпан» биіңмен дүр сілкіндірдің ғаламды,*

*Қазір де саған басын иеді жарты әлем.*

*20 жылдығың Тәуелсіздікпен дөп кепті,*

*20 дән егіп, 20 түлегің көктепті.*

*Аяқтандырған алыптар менен асылдар,*

*Мақтан етеді 39-ыншы мектепті* – демекші биылғы жыл біздің гимназиямыз үшін ерекше. Себебі, осыдан аттай 20 жыл бұрын, 1991 жылы 1 қыркүйекте бұл мектептің алғаш ашылу салтанаты болып, табалдырықтан періште бүлдіршіндер имене аттанған болатын. Яғни биыл №39 гимназиясының, Мағжан мектебінің мерей тойы атап өтілді.

Мерейтой «Мағжан тағылымы – 2» Аймақтық ғылыми-практикалық конференциясымен ашылды. Конференцияға сонау Шымкент қаласынан келген, яғни гимназиямен аттас Шымкент қаласының М. Жұмабаев атындағы №39 мектебінің директоры және ұстаздары да арнайы шақырылып, төрден орын алды. Сонымен қатар ҚарМУ-дің кандидант, доцент ұстаздары да келіп өз баяндамаларын оқып, тілектерін білдірді. Қалалық бірнеше мектептерден ұстаздар да баяндамаларын оқыды. Гимназияның 20 жылдығына орай «Ақпараттандыру жағдайында тұлғаның құзыреттілігін дамыту. Мағжан тағылымы –2» деген атпен үлкен жинақ жарыққа шықты.

Конференцияның жалғасы әсем де әуенді концерттік кешпен жалғасын тапты. «Ас – иесімен тәтті» -дейді қазақ. Осы үлкен тойдың ашылу салтанатын, ақтарылар ақ тілектің тізгінін гимназияның директоры Базыл Жангелді Сағынтайұлы келген қонақтарға, ұжым ұстаздарына, оқушыларына ізгі тілегін білдірді.

Мектептің жылнамасын айтсақ та, әр тынысын айтсақ та бұл мектепті Гүлшара Нұрғалиқызынсыз елестету де, еске алу да мүмкін емес. 1991 жылы саусақпен санарлық қазақ мектебі ғана бар тұста, жаңа ғана кірпіші қаланған мектептің тізгінін батылдықпен қолына алып, осындай деңгейге жетуіне себепкер болған Мабиева Гүлшара Нұрғалиқызы болатын.

Кештің қонақтары 1991 жылдан бергі Мағжан мектебінің тарихи тізбесінен түсірген бейнероликтерін тамашалады.

Атап айтсақ, 1993 жыл мектеп тарихындағы айдарлы жыл болды десек те болады. Бұл кез мектепке жас та жігерлі ұзын бойлы, қараторы қыз Гүлнара Меңдібайқызының келген кезі.Өзгеден өзіндік нақышының ерекшелігімен дара шауып, қойылымдарының сырының тереңдігі – көрген жанды сезім тұңғиығына батыратын би өнерінің хас шебері. 1993 жыл қазірде әлем таныған, 250 ден аса құрамы бар «Шолпан» би ансамблін құрылған болатын. Осы кештің төрінде «Шолпан» би ансамблінің әдемі қазақи көйлектерін киіп қыздары мың бұрала билерін қонақтарымызға тарту етті. Осы күні «Шолпан» би ансамблінің қоржынында 2 Алтын медаль, 13 Гран-При, 18 Бас жүлде.

Мектеп ішінде мектепішілік «Ілім» және «Арна» газеттері шығып тұрды. Қазіргі уақытта бұл газает «Мектеп тынысы» айдарымен жарық көруде.

Әр мектептің өзінің дәстүрлі іс-шаралары болады. Атап айтсақ, біздің мектебімізде осынау 20 жыл бойы жалғасын тауып келе жатқан істер баршылық. Мәселен: Мағжан Жұмабаевтың сөзіне жазылған әндер сайысы, «Менің Мағжаным» тақырыбына қысқа шығарма, эсселер сайысы, оқушылардың Мағжан атасына арнап жазған өздерінің шығарған өлеңдерінің сайысы өтіп тұрады.

Бір адамның ғұмыры боларлықтай 20 жылдық тағдыры бар Мағжан мектебінің ғұмырнамасына көз жібердік.

Танымасаң танып ал мен қазақпын,

Жағам жайлау, көңілім кең қазақпын.

Ұлысым бай іргелі ел Қазақпын,

Ырысым сай нұр жері кең Қазақпын.

Қобыланды қазақпын батыр елмін,

Қозы Баян қазақпын тату елмін.

Қожанасыр қазақпын аңсау елмін,

Абай туған қазақпын ақын елмін – демекші мектебіміздің мәртебесі жоғары болып, «Тәуелсіздікпен төл құрдас Мағжан мектебі» мектебіміздің жұлдызы Шолпан жұлдызындай жарқырай берсін!











**